**ΔΙΑΔΙΚΑΣΙΑ Δ\_ΤΑΑ. 06**

***ΑΞΙΟΛΟΓΗΣΗ ΚΙΝΔΥΝΩΝ ΑΠΑΤΗΣ ΓΙΑ ΈΡΓΑ ΤΑΑ***

1. Σκοπός

# Εισαγωγή

Σκοπός της διαδικασίας είναι η αξιολόγηση των κινδύνων απάτης, στο πλαίσιο της πρόληψης και εφαρμογής αποτελεσματικών και αναλογικών μέτρων για την καταπολέμηση της απάτης στα έργα του Υπουργείου Υποδομών και Μεταφορών (ΥΠΥΜΕ) που χρηματοδοτούνται από το ΤΑΑ.

Η διαδικασία εφαρμόζεται από το ΥΠΥΜΕ για την αξιολόγηση των κινδύνων απάτης και την εφαρμογή μέτρων για την καταπολέμηση αυτής για έργα / δράσεις που χρηματοδοτούνται από το ΤΑΑ.

# Περιγραφή Διαδικασίας

# Συγκρότηση Ομάδας Αξιολόγησης Κινδύνων Απάτης και ορισμός Υπεύθυνου για θέματα απάτης

Στο Υπουργείο Υποδομών και Μεταφορών, συγκροτείται *Ομάδα Αξιολόγησης Κινδύνων Απάτης*, έργο της οποίας είναι η διενέργεια αξιολογήσεων κινδύνων απάτης για τα έργα και δράσεις που χρηματοδοτούνται από το ΤΑΑ.

Η *Ομάδα Αξιολόγησης Κινδύνων Απάτης* έχει διευρυμένη σύνθεση ώστε να επιτυγχάνεται η αντιπροσωπευτική εκπροσώπηση των βασικών Διευθύνσεων του ΥΠΥΜΕ που υλοποιούν έργα / δράσεις ΤΑΑ, για την κατά το δυνατό μεγαλύτερη εισφορά εμπειρίας σε σχετικά θέματα. Η διεύρυνση αυτή περιορίζει σε σημαντικό βαθμό τυχόν αυθαίρετες, μη τεκμηριωμένες εκτιμήσεις, και απομακρύνει τον κίνδυνο της υποκειμενικότητας.

Η Ομάδα Αξιολόγησης Κινδύνων Απάτης συνεργάζεται με το *Όργανο Διαχείρισης Κινδύνων* που έχει οριστεί με την υπ΄αριθμ. 302636/10-10-2023 (Β΄ 6024) Απόφαση Υπουργού Υ.ΜΕ., όπως κάθε φορά ισχύει.

.

Επίσης, στο Υπουργείο Υποδομών και Μεταφορών ορίζεται *Υπεύθυνος για θέματα απάτης*, ο οποίος έχει εποπτικό και συντονιστικό ρόλο σε θέματα που σχετίζονται με την ανάληψη των απαραίτητων ενεργειών πρόληψης και αντιμετώπισης περιπτώσεων ενδείξεων απάτης / διαφθοράς ή/και σύγκρουσης συμφερόντων κατά την υλοποίηση έργων ΤΑΑ του ΥΠΥΜΕ. Ενδεικτικά έχει τις παρακάτω αρμοδιότητες:

* Τη μέριμνα και τον συντονισμό της συμμετοχής του προσωπικού του Υπουργείου που είναι επιφορτισμένο με την υλοποίηση έργων ΤΑΑ σε ημερίδες, συνέδρια, εκπαιδευτικά προγράμματα για θέματα απάτης/διαφθοράς και λοιπά συναφή.
* Την ενημέρωση για τις διαδικασίες ΣΔΕ του ΤΑΑ, ειδικά ως προς τα θέματα πρόληψης, εντοπισμού και αντιμετώπισης φαινομένων απάτης και «σοβαρών παρατυπιών».
* Τη συνεργασία με την Ομάδα Αξιολόγησης Κινδύνων και τους φορείς Υλοποίησης του ΥΠΥΜΕ, στο πλαίσιο της συνολικής αξιολόγησης κινδύνων απάτης, για τον εντοπισμό κινδύνων, ανάλογα με τη φύση των έργων/δράσεων ΤΑΑ που υλοποιούνται από το Υπουργείο.
* Την παρακολούθηση του σχεδιασμού, της λήψης και της τήρησης των μέτρων κατά της απάτης.
* Τη συνδρομή αναφορικά με τη δέουσα αντιμετώπιση πιθανών περιπτώσεων που εντοπίζονται να ενέχουν ένδειξη απάτης.
* Τη συνεργασία με λοιπές υπηρεσίες (ΕΥΣΤΑ, ΕΑΔ, ΕΔΕΛ και λοιπά όργανα) επί θεμάτων αποτροπής και αντιμετώπισης περιπτώσεων απάτης.
* Την εισήγηση εκπόνησης εμπειρογνωμοσυνών, εγχειριδίων διαδικασιών κ.α. σχετικών με το αντικείμενο.
* Την παρακολούθηση της εξέλιξης των περιπτώσεων μέχρι και την επίλυσή τους ή την παραπομπή τους στα αρμόδια όργανα.

Ο ορισμός του Υπεύθυνου Απάτης του Υπουργείου για έργα ΤΑΑ κοινοποιείται στην ΕΥΣΤΑ.

# Αξιολόγηση Κινδύνων Απάτης

Η αξιολόγηση των κινδύνων απάτης από την *Ομάδα Αξιολόγησης Κινδύνων Απάτης* διενεργείται κατ’ ελάχιστον σε ετήσια βάση και όποτε άλλοτε κριθεί αναγκαίο (όπως για παράδειγμα, σε περίπτωση σημαντικής τροποποίησης του ΣΔΕ ΤΑΑ).

Η αξιολόγηση στοχεύει: α) στον προσδιορισμό των κινδύνων για τους οποίους κρίνεται ότι δεν έχουν γίνει ακόμη αρκετές ενέργειες για να περιοριστεί η πιθανότητα εκδήλωσης ή η επίπτωσή τους σε ένα αποδεκτό/ ανεκτό επίπεδο και β) στην αντιμετώπιση των παραπάνω κινδύνων, με την επιλογή/ πρόταση αποτελεσματικών και αναλογικών μέτρων κατά της απάτης.

Σημαντικό εργαλείο για την αξιολόγηση των κινδύνων απάτης ανά λειτουργική περιοχή αποτελεί η Μεθοδολογία Αξιολόγησης Κινδύνων που ανέπτυξε η ΕΥΣΤΑ και το Εργαλείο Αξιολόγησης Κινδύνων Απάτης, [*Έντυπο Δ13\_Ε1: Εργαλείο Αξιολόγησης Κινδύνων*] όπως επικαιροποιήθηκε[[1]](#footnote-2), το οποίο επισημαίνει τους συνήθεις κινδύνους ανά περιοχή/ διεργασία.

Οι κρίσιμες διεργασίες που εξετάζονται αφορούν ενδεικτικά:

* την έγκριση και ένταξη έργων/ δράσεων στο ΤΑΑ
* την ωρίμανση,
* την επιλογή του αναδόχου,
* την υλοποίηση και παρακολούθηση του έργου/ δράσης,
* τα ορόσημα/ στόχοι- υποβολή αιτημάτων πληρωμής
* την ολοκλήρωση του έργου/ της δράσης

Η Μεθοδολογία και το Εργαλείο Αξιολόγησης έχει ήδη διατεθεί από την *ΕΥΣΤΑ* και μπορεί να εμπλουτισθεί και αξιοποιηθεί κατά τον σχεδιασμό της προσέγγισης και αξιολόγησης των κινδύνων απάτης σε δράσεις/ έργα που υλοποιούνται από το Υπουργείο Υποδομών και Μεταφορών, σύμφωνα με τα ιδιαίτερα χαρακτηριστικά του κάθε έργου/ δράσης.

Για την αξιολόγηση κινδύνων σε καθεμία από τις παραπάνω διεργασίες, ακολουθούνται τα εξής μεθοδολογικά βήματα:

1. Προσδιορισμός κινδύνου
2. Ποσοτικοποίηση της πιθανότητας εκδήλωσης και επίπτωσης του Μικτού Κινδύνου (= gross risk). Μικτός κίνδυνος θεωρείται το επίπεδο κινδύνου, πριν ληφθεί υπόψη το αποτέλεσμα κάποιου υφιστάμενου ή προγραμματισμένου μέτρου ελέγχου.
3. Εκτίμηση της αποτελεσματικότητας των μέτρων ελέγχου που ήδη εφαρμόζονται για τον περιορισμό του μικτού κινδύνου.
4. Εκτίμηση του «καθαρού» (υπολειπόμενου) κινδύνου [=net (residual) risk], λαμβάνοντας υπόψη το αποτέλεσμα των υφιστάμενων μέτρων ελέγχου και της αποτελεσματικότητάς τους, δηλ. η κατάσταση ως έχει αυτή τη στιγμή.
5. Εκτίμηση του αποτελέσματος που θα έχουν στον «καθαρό» κίνδυνο, τα επιπρόσθετα μέτρα ελέγχου που προγραμματίζεται να ληφθούν.
6. Καθορισμός του κινδύνου-στόχου (target risk). Αναφέρεται στο επίπεδο κινδύνου που θεωρείται ως ανεκτό (αφού ληφθεί υπόψη το αποτέλεσμα υφιστάμενων ή σχεδιαζόμενων μέτρων ελέγχου).

Κατά τη διαδικασία αξιολόγησης, συνεκτιμώνται, εκτός από τα προκαθορισμένα στοιχεία του Εργαλείου, και άλλες πηγές πληροφόρησης, όπως ενδεικτικά αναφορές επαναλαμβανόμενων παρατυπιών και υπονοιών απάτης, το ΟΠΣ ΤΑ, εκθέσεις των *Ανεξάρτητων Ελεγκτών*, εκθέσεις ελέγχων της *ΕΔΕΛ*, της *ΕΥΣΤΑ*, της *ΕΑΔ/AFCOS* ή ελεγκτικών οργάνων της *Ευρωπαϊκής Ένωσης*.

Συνεπώς η αξιολόγηση ενδέχεται να οδηγήσει στον εμπλουτισμό του καταλόγου των αναγνωρισμένων κινδύνων ή/ και σε προτάσεις αναθεώρησης (προσθήκης, τροποποίησης ή απάλειψης) των προκαθορισμένων μέτρων ελέγχου που προτείνονται για κάθε κίνδυνο.

# Λήψη και παρακολούθηση μέτρων κατά της απάτης

Τα αποτελέσματα της αξιολόγησης αξιοποιούνται από την *Ομάδα Αξιολόγησης Κινδύνων Απάτης* για τη λήψη μέτρων/ σχεδίων δράσης, τα οποία δύναται να αφορούν:

* μεμονωμένες προτάσεις μέτρων που θα εφαρμοστούν σε έναν Φορέα Υλοποίησης στο πλαίσιο μίας Δράσης/Έργου, ή
* πρόταση για οριζόντια μέτρα που θα πρέπει να ενσωματωθούν στις διαδικασίες που ακολουθούνται από το ΥΠΥΜΕ για την υλοποίηση των Δράσεων / Έργων που χρηματοδοτούνται από το ΤΑΑ.

Η εφαρμογή ολόκληρης της διαδικασίας, καθώς και των μέτρων που λαμβάνονται από το ΥΠΥΜΕ παρακολουθούνται σε συστηματική βάση από τον *Υπεύθυνο Απάτης* του ΥΠΥΜΕ.

Τα αποτελέσματα της εφαρμογής των μέτρων αυτών αποτυπώνονται στην επαναξιολόγηση του επόμενου έτους.

# Έντυπα Διαδικασίας

* *Έντυπο ΣΔΕ ΤΑΑ Δ13\_Ε1: Εργαλείο Αξιολόγησης Κινδύνων*

1. *Το Εργαλείο Αξιολόγησης (Fraud Risk Assessment Tool) επικαιροποιήθηκε και αποτελεί τμήμα της Μεθοδολογίας Αξιολόγησης Κινδύνων Απάτης της ΕΥΣΤΑ (2.0), όπως εγκρίθηκε με την υπ’ αριθμ. 131695/21.09.2023 απόφαση του Διοικητή της. Ενδεικτικά, οι κίνδυνοι που σχετίζονται με λειτουργικές περιοχές/ διεργασίες του Υπουργείου Υποδομών και Μεταφορών αναφέρονται στο Παράρτημα της Διαδικασίας Δ.13 του ΣΔΕ ΤΑΑ.* [↑](#footnote-ref-2)