**ΔΙΑΔΙΚΑΣΙΑ Δ\_ΤΑΑ.05**

***ΕΠΙΤΕΥΞΗ ΟΡΟΣΗΜΩΝ / ΣΤΟΧΩΝ ΠΛΗΡΩΜΗΣ ΕΡΓΟΥ ΤΑΑ***

***ΤΕΧΝΙΚΟΥ ΕΡΓΟΥ / ΜΕΛΕΤΗΣ / ΥΠΗΡΕΣΙΩΝ ΤΕΧΝΙΚΟΥ ΣΥΜΒΟΥΛΟΥ / ΓΕΝΙΚΩΝ ΥΠΗΡΕΣΙΩΝ / ΠΡΟΜΗΘΕΙΩΝ***



1. **Εισαγωγή**

Σκοπός της διαδικασίας είναι η ενημέρωση της ΕΥΣΤΑ για την ολοκλήρωση/επίτευξη των Οροσήμων και Στόχων Πληρωμής των ενταγμένων στο Ταμείο Ανάκαμψης έργων και η αξιολόγηση όλων των σχετικών ενεργειών και παραγόμενων εγγράφων με βάση την *Απόφαση Ένταξης* και όσα ορίζονται στο *Παράρτημα της Εκτελεστικής Απόφασης του Συμβουλίου*.

Η διαδικασία εφαρμόζεται κατά τις χρονικές στιγμές που προβλέπονται στο *Παράρτημα της Εκτελεστικής Απόφασης του Συμβουλίου* σε όλα τα συγχρηματοδοτούμενα από το ΤΑΑ έργα που υλοποιούνται με Υπουργείο Ευθύνης το ΥΠΥΜΕ, δηλαδή:

* τα τεχνικά έργα, είτε αυτά υλοποιούνται ως κλασσικά δημόσια έργα (ν.4412/2016 ως ισχύει), είτε στα πλαίσια συμβάσεων παραχώρησης (ν. 4413/2016 ως ισχύει) και συμβάσεων ΣΔΙΤ (ν.3389/2005 ως ισχύει)
* τις τεχνικές μελέτες
* την παροχή υπηρεσιών τεχνικού συμβούλου
* την παροχή γενικών υπηρεσιών και
* την προμήθεια αγαθών και εξοπλισμού.

Πρόκειται για τα συμφωνημένα *Ορόσημα και Στόχους* των Δράσεων του ΕΣΑΑ που συνδέονται άμεσα με *τα αιτήματα πληρωμής στην ΕΕ*. Η επίτευξή τους εντός των καθορισμένων χρονικών περιόδων (κατανέμονται σε **τέσσερα τρίμηνα/έτος**) είναι κρίσιμη για την υλοποίηση του ΕΣΑΑ και **αποτελεί δέσμευση των ΦΥ, του Υπουργείου Ευθύνης** και όλων των εμπλεκόμενων φορέων.

Τα συμφωνημένα Ορόσημα / Στόχοι είναι δυνατόν να αφορούν τη δημοσίευση διαγωνισμού ή/και υπογραφή της σύμβασης ή/και την πρόοδο υλοποίησης του έργου ή/και την ολοκλήρωση του έργου ή/και οποιοδήποτε άλλο ορόσημο/στόχο καθ’ όλη τη διάρκεια της ωρίμανσης και υλοποίησης του έργου.

**Β. Βήματα Διαδικασίας**

1. **ΣΥΜΠΛΗΡΩΣΗ ΔΕΛΤΙΟΥ ΕΠΙΤΕΥΞΗΣ**

Η εκπλήρωση ενός Οροσήμου/Στόχου επιτυγχάνεται όταν ο ΦΥ έχει ολοκληρώσει όλες τις απαιτούμενες ενέργειες, σύμφωνα με τη σχετική περιγραφή του *Παραρτήματος της Εκτελεστικής Απόφασης του Συμβουλίου,* έχει συλλέξει και αναρτήσει στο ΟΠΣ ΤΑ όλα τα απαραίτητα έγγραφα για την επαρκή τεκμηρίωσή της, και έχει υποβάλει επικαιροποιημένο *Δελτίο Προόδου Ενεργειών Ωρίμανσης* (Βλ. Διαδικασία Δ\_ΤΑΑ.02 του παρόντος εγχειριδίου) ή Δελτίο Παρακολούθησης Υλοποίησης Σύμβασης(Βλ. Διαδικασία Δ\_ΤΑΑ.03 του παρόντος εγχειριδίου), στα οποία να αποτυπώνονται οι ενέργειες ωρίμανσης ή το φυσικό και οικονομικό αντικείμενο που έχουν υλοποιηθεί, κατά περίπτωση.

Η αρχική ενημέρωση για την επίτευξη των Οροσήμων/Στόχων γίνεται για κάθε έργο με τη συμπλήρωση του σχετικού Δελτίου Επίτευξης Οροσήμων και Στόχων Έργου *[Έντυπο Δ7\_Ε1]* από την *Ομάδα Έργου* της αρμόδιας Υπηρεσία του ΥΠΥΜΕ που λειτουργεί ως ΦΥ. Το δελτίο συμπληρώνεται κατά τη χρονική στιγμή εκπλήρωσης του Οροσήμου/Στόχου, αμελλητί και πριν την καταληκτική ημερομηνία ολοκλήρωσής του, ήτοι το τέλος του καθορισμένου τριμήνου που ορίζεται στο *Παράρτημα της Εκτελεστικής Απόφασης του Συμβουλίου*.

1. **ΕΝΗΜΕΡΩΣΗ ΕΥΣΤΑ ΓΙΑ ΕΜΠΛΟΚΗ - ΚΑΘΥΣΤΕΡΗΣΗ**

Σε διαφορετική περίπτωση, *η Ομάδα Έργου* της αρμόδιας Υπηρεσίας του ΥΠΥΜΕ, που λειτουργεί ως ΦΥ, υποχρεούται να ενημερώσει την *ΕΥΣΤΑ* νωρίτερα για πιθανή εμπλοκή - καθυστέρηση, μέσω των μηνιαίων αναφορών ωρίμανσης *[Δελτίο Προόδου Ενεργειών Ωρίμανσης, Έντυπο Δ2\_Ε1]* ή εκτέλεσης της σύμβασης *[Δελτίο Παρακολούθησης Υλοποίησης Σύμβασης, Έντυπο Δ6\_Ε2],* αναλόγως του σταδίου εμφάνισής της.

1. **ΑΝΑΘΕΣΗ ΕΛΕΓΧΟΥ ΣΕ ΑΝΕΞΑΡΤΗΤΟ ΕΛΕΓΚΤΗ**

Σύμφωνα με τη *Διαδικασία Δ8 του ΣΔΕ ΤΑΑ*, *ο Προϊστάμενος της αρμόδιας Υπηρεσίας του ΥΠΥΜΕ που λειτουργεί ως ΦΥ* ή το Υπουργείο Ευθύνης είναι υπεύθυνοι για την επιλογή και την ανάθεση καθηκόντων του Ανεξάρτητου Ελεγκτή (ΑΕ), το συντομότερο δυνατό και σε στάδιο που προηγείται της ημερομηνίας εκπλήρωσης του Οροσήμου/Στόχου. Ο Ανεξάρτητος Ελεγκτής επιλέγεται σύμφωνα με τον ν. 4412/2016 (Α’ 147). Κατόπιν επιλογής του υπογράφεται σχετική σύμβαση *[Έντυπο Δ8\_Ε1 Σχέδιο Σύμβασης Ανεξάρτητου Ελεγκτή].*

1. **ΕΛΕΓΧΟΣ ΕΠΙΤΕΥΞΗΣ – ΥΠΟΒΟΛΗ ΠΟΡΙΣΜΑΤΟΣ ΑΝΕΞΑΡΤΗΤΟΥ ΕΛΕΓΚΤΗ**

Ο *Ανεξάρτητος Ελεγκτής* ασκεί τον πρωτοβάθμιο έλεγχο των Δράσεων και Έργων ΤΑΑ προκειμένου να βεβαιώσει α) την ορθή εκτέλεση των Δράσεων και Έργων ΤΑΑ, σύμφωνα με τις αρχές της χρηστής δημοσιονομικής διαχείρισης και το εθνικό και ενωσιακό δίκαιο, β) την ικανοποιητική επίτευξης των συμφωνημένων Οροσήμων και Στόχων, γ) τη μη ανάσχεση ήδη επιτευχθέντων Οροσήμων και Στόχων του ελεγχόμενου έργου, δ) την πρόληψη της απάτης και της διαφθοράς, ε) τη μη σύγκρουση συμφερόντων, στ) τη μη διπλή χρηματοδότηση της ίδιας δαπάνης των Δράσεων και των Έργων ΤΑΑ και από άλλο Ταμείο ή πρόγραμμα της Ένωσης και ζ) τη συμμόρφωση των Δράσεων και Έργων με την αρχή της Μη πρόκλησης σημαντικής βλάβης (DNSH) και με τους κλιματικούς και ψηφιακούς στόχους, όπου απαιτείται, βάσει του Κανονισμού.

Ως Ανεξάρτητος Ελεγκτής νοείται ο ορκωτός ελεγκτής λογιστής ή η ελεγκτική εταιρεία, όπως ορίζονται στο άρθρο 2 του ν. 4449/2017 (Α΄ 7) που είναι εγγεγραμμένοι στο Δημόσιο Μητρώο του άρθρου 14 του ν. 4449/2017, ο οποίος ασκεί τα καθήκοντά του σύμφωνα με:

* τα Διεθνή και Ελληνικά Ελεγκτικά Πρότυπα,
* την κείμενη εθνική και ενωσιακή νομοθεσία, ιδία δε τις διατάξεις του Κανονισμού (ΕΕ) με αριθ. 2021/241 του Ευρωπαϊκού Κοινοβουλίου και του Συμβουλίου της 12ης Φεβρουαρίου 2021 για τη θέσπιση του μηχανισμού ανάκαμψης και ανθεκτικότητας (L 57/17),
* το ΣΔΕ του ΤΑΑ και κάθε επόμενη σχετική απόφαση του αρμόδιου Υπουργού.

Για την επιβεβαίωση της επίτευξης κάθε Οροσήμου και Στόχου που συνδέεται με Αίτημα Πληρωμής, καθώς και την πορεία υλοποίησης ή και ολοκλήρωσης του Έργου, ο *Ανεξάρτητος Ελεγκτής* διενεργεί διοικητικούς ελέγχους ή/και επιτόπιους, προκειμένου να ελεγχθούν διοικητικές, δημοσιονομικές, τεχνικές και φυσικές πτυχές του Έργου που δεν μπορούν να επαληθευθούν διοικητικά.

Στο ανωτέρω πλαίσιο ο *Ανεξάρτητος Ελεγκτής* ελέγχει όλα τα στοιχεία και έντυπα που έχουν αναρτηθεί στο ΟΠΣ ΤΑ, και βεβαιώνει εγγράφως την επίτευξη κάθε Οροσήμου/Στόχου, την ολοκλήρωση του Έργου και την τήρηση της αρχής της χρηστής δημοσιονομικής διαχείρισης και του εφαρμοστέου εθνικού και ενωσιακού δικαίου και, ιδίως, των κανόνων σχετικά με την αποφυγή της σύγκρουσης συμφερόντων, την πρόληψη της απάτης, της διαφθοράς και της διπλής χρηματοδότησης κατά την υλοποίηση του Έργου και τη διαχείριση των κονδυλίων, σύμφωνα με τα προβλεπόμενα στο ΣΔΕ ΤΑΑ.

Μέσω του ελέγχου επιδιώκεται να διαπιστωθούν τα ακόλουθα:

i. Η επίτευξη του Οροσήμου/Στόχου που συνδέεται με Αίτημα Πληρωμής, ως έχουν εγκριθεί στην Εκτελεστική Απόφαση του Συμβουλίου και στο ΕΣΑΑ, καθώς και η βεβαίωση της μη ανάσχεσης της επίτευξης προηγούμενου Οροσήμου/Στόχου.

ii. Η εξέταση της ακρίβειας των πληροφοριών που παρέχει ο Φορέας Υλοποίησης όσον αφορά την οικονομική και φυσική πρόοδο του Έργου, προκειμένου να επαληθευτεί ο βαθμός υλοποίησης του φυσικού και οικονομικού αντικείμενο.

iii. Η νομιμότητα των διαδικασιών ανάθεσης και εκτέλεσης δημοσίων συμβάσεων έργων, προμηθειών και υπηρεσιών, συμβάσεων παραχώρησης και συμβάσεων ΣΔΙΤ ή όποιας άλλης νομικής δέσμευσης αφορά το έργο.

iv. Η νομιμότητα των διαδικασιών υλοποίησης και τροποποίησης των συμβάσεων/ νομικών δεσμεύσεων.

v. Η νομιμότητα και κανονικότητα της έκδοσης και εξόφλησης (σύμφωνα με τις διατάξεις του ν. 4308/2014 (Α’ 251) ΕΛΠ, του ν. 4172/2013 (Α’ 167) ΚΦΕ, του ν. 2859/2000 (Α’ 248) Κώδικας ΦΠΑ και της εργατικής νομοθεσίας όπως κάθε φορά ισχύουν) κάθε τιμολογίου/παραστατικού, το οποίο περιλαμβάνεται στο Έντυπο Δ6\_Ε2 Δελτίο παρακολούθησης υλοποίησης σύμβασης και η ορθή λογιστική καταχώρηση αυτών.

vi. Ότι κάθε δαπάνη που αφορά το εγκεκριμένο έργο πραγματοποιήθηκε εντός της επιλέξιμης χρονικής περιόδου και είναι επιλέξιμη σύμφωνα με το ΣΔΕ ΤΑΑ, όπως ισχύει.

vii. Η τήρηση ξεχωριστής λογιστικής μερίδας ή επαρκούς λογιστικής κωδικοποίησης, στην οποία θα είναι διακριτό το σύνολο των δαπανών και επιχορηγήσεων του έργου. Η απεικόνιση των φορολογικών αποσβέσεων στο Μητρώο Παγίων και η καταχώριση τους στους αντίστοιχους λογαριασμούς λογιστικής με βάση τις διατάξεις του αρ. 24 Ν.4172/2013 ΚΦΕ, όπως ισχύει.

viii. Η τεκμηρίωση της ύπαρξης επαρκούς διαδρομής ελέγχου στη διαχείριση του έργου από το ΦΥ.

ix. Η βεβαίωση αποφυγής διπλής χρηματοδότησης.

x. Η βεβαίωση ότι δεν διαπιστώθηκε υπόνοια απάτης ή σύγκρουσης συμφερόντων.

Ο *Ανεξάρτητος Ελεγκτής* διενεργεί τον έλεγχό του, σύμφωνα με τη *Διαδικασία Δ8 του ΣΔΕ ΤΑΑ* με βάση τη σχετική Λίστα Ελέγχου (*Έντυπο Δ8\_Ε2 (Α), Έντυπο Δ8\_Ε2 (Β), κατά περίπτωση*), η οποία είναι δομημένη ανά θεματική ενότητα και από την οποία ο *Ανεξάρτητος Ελεγκτής* δεν μπορεί να παρεκκλίνει, ως ελάχιστη αποδεκτή διαδικασία ελέγχου. Ανάλογα με την εξέλιξη και τις απαιτήσεις του εκάστοτε ελέγχου και εφόσον υπάρχει περαιτέρω ελεγκτικό ενδιαφέρον, κατά την ελεγκτική του κρίση, ο *Ανεξάρτητος Ελεγκτής* δύναται να αναλάβει πρωτοβουλίες και να υπερβεί το πλαίσιο των ερωτήσεων που συμπεριλαμβάνονται στη Λίστα Ελέγχου, συλλέγοντας επιπλέον στοιχεία, χρήσιμα για τον έλεγχο.

Είναι εύλογο ότι η διαφορετική φύση των εγκεκριμένων οροσήμων και στόχων των Έργων ΤΑΑ που αποτελούν ελεγκτικό στόχο, αλλά και τα ίδια τα χρηματοδοτούμενα Έργα και το νομοθετικό πλαίσιο που τα διέπει, καθιστούν αδύνατον μία Λίστα Ελέγχου να μπορέσει να καλύψει όλο το φάσμα των αναγκών ελέγχου. Συνεπώς, στη φάση της προετοιμασίας του ελέγχου, ο *Ανεξάρτητος Ελεγκτής* **επικοινωνεί με την ΕΥΣΤΑ προκειμένου η τελευταία να προσαρμόσει και να εξειδικεύσει τη Λίστα Ελέγχου**, σύμφωνα με τις απαιτήσεις εκάστου αντικειμένου ελέγχου.

Μετά την ολοκλήρωση του ελέγχου ο *Ανεξάρτητος Ελεγκτής* συντάσσει και υποβάλλει, α) επαρκώς τεκμηριωμένη Έκθεση Επίτευξης Οροσήμων/Στόχων σύμφωνα με τα οριζόμενα στην ΥΑ καθορισμού του ΣΔΕ ΤΑΑ *[Έντυπο Δ8\_Ε3 Υπόδειγμα Έκθεσης Ελέγχου Ανεξάρτητου Ελεγκτή]* στην Υπηρεσία του ΥΠΥΜΕ ή στο ίδιο το ΥΠΥΜΕ, κατά περίπτωση, όπου με εύλογη βεβαιότητα διαπιστώνει και βεβαιώνει τα αναφερόμενα στην παρούσα ή/και τυχόν αδυναμίες που εντοπίζονται, β) συμπληρωμένη και επαρκώς τεκμηριωμένη Λίστα Ελέγχου, υπογεγραμμένη αρμοδίως, και γ) έγγραφα τεκμηρίωσης των ευρημάτων, εφόσον υπάρχουν. Τα ανωτέρω δύναται και να τα κοινοποιεί και στην ΕΥΣΤΑ, η οποία σε κάθε περίπτωση λαμβάνει γνώση αυτών μέσω του Δελτίου Επίτευξης Οροσήμου/Στόχου που υποβάλλεται αρμοδίως από το ΥΠΥΜΕ και περιλαμβάνονται ως τεκμηριωτικό υλικό της ικανοποιητικής επίτευξης.

Ο *Ανεξάρτητος Ελεγκτής* και τυχόν συνεργαζόμενα πρόσωπα άλλης επαγγελματικής ειδικότητας που συνυποβάλουν πορίσματα, μαζί με την Έκθεση Επίτευξης Οροσήμων/Στόχων υποβάλλουν υπεύθυνη δήλωση του ν.1599/1986 (Α΄ 75) (*Έντυπο Δ8\_Ε4 Σχέδιο Υπεύθυνης Δήλωσης*) σχετικά με την ανεξαρτησία τους προς το φορέα για τον οποίο διενήργησαν τον έλεγχο.

1. **ΥΠΟΒΟΛΗ ΔΕΛΤΙΟΥ ΕΠΙΤΕΥΞΗΣ ΣΤΗΝ ΕΥΣΤΑ**

Μετά την παραλαβή από τον Ανεξάρτητο Ελεγκτή του πορίσματος ελέγχου του, *η Ομάδα Έργου* της αρμόδιας Υπηρεσίας του ΥΠΥΜΕ, που λειτουργεί ως ΦΥ επισυνάπτει στο Δελτίου Επίτευξης Οροσήμων και Στόχων Έργου *[Έντυπο Δ7\_Ε1],* επιπλέον των απαιτούμενων εγγράφων για την επαρκή τεκμηρίωσή της επίτευξης του οροσήμου, τα ακόλουθα έγγραφα του *Ανεξάρτητου Ελεγκτή*:

* τη σύμβαση του
* την αρμοδίως υπογεγραμμένη Έκθεση Επίτευξης Οροσήμων/Στόχων
* την αρμοδίως υπογεγραμμένη Λίστα Ελέγχου
* την Υπεύθυνη Δήλωση Ανεξαρτησίας του.

Στη συνέχεια *η Ομάδα Έργου* της αρμόδιας Υπηρεσίας του ΥΠΥΜΕ, που λειτουργεί ως ΦΥ, προωθεί το Δελτίο Επίτευξης Οροσήμων και Στόχων του Έργου στην *Ομάδα Συντονισμού (Task Force) για έργα ΤΑΑ* του Υπουργείου, προκειμένου η τελευταία να το εγκρίνει και να το υποβάλει στην *ΕΥΣΤΑ,* επισυνάπτοντας το σχετικό Cover Note.

1. **ΕΛΕΓΧΟΣ ΚΑΙ ΕΠΙΚΥΡΩΣΗ ΟΡΟΣΗΜΟΥ/ΣΤΟΧΟΥ**

Σύμφωνα με τη *Διαδικασία Δ7 του ΣΔΕ ΤΑΑ*, μετά την υποβολή από το ΥΠΥΜΕ του Δελτίου Επίτευξης Οροσήμων και Στόχων του Έργου, *η ΕΥΣΤΑ* δύναται να επικοινωνήσει με το Υπουργείο ή και τον Υπηρεσία του ΥΠΥΜΕ, που έχει την αρμοδιότητα του ΦΥ, μέσω του ΟΠΣ ΤΑ προκειμένου να ζητήσει διευκρινίσεις επί των υποβληθέντων εγγράφων, και κατά την απόλυτη κρίση της δύναται να πράξει κάθε συμπληρωματική ενέργεια προς την διασφάλιση της βεβαίωσης της ικανοποιητικής επίτευξης των οροσήμων και στόχων των Δράσεων και έργων του ΤΑΑ ή και πριν τη λήψη οποιονδήποτε διορθωτικών μέτρων κρίνει αναγκαία. Εφόσον η ΕΥΣΤΑ κρίνει θετικά ως προς την πληρότητα τα υποβληθέντα Δελτία Επίτευξης Οροσήμων και Στόχων και το υποστηρικτικό υλικό τους, **τα επικυρώνει μέσω του ΟΠΣ ΤΑ**.

1. **ΕΛΕΓΧΟΣ ΕΠΙΤΕΥΞΗΣ**

Ειδικά για τις περιπτώσεις **Οροσήμων νομοθετικής φύσεως** ή και **Οροσήμων που αφορούν μεταρρυθμίσεις**, η επίτευξη αυτών δηλώνεται στο ΟΠΣ ΤΑ από την *Ομάδα Συντονισμού (Task Force) για έργα ΤΑΑ* του Υπουργείου, υποβάλλοντας το Δελτίο Επίτευξης Οροσήμων/Στόχων με την απαραίτητη τεκμηρίωση και επιβεβαιώνεται από τη *Γενική Γραμματεία Συντονισμού της Προεδρίας της Κυβέρνησης.*

**Γ. Έντυπα Διαδικασίας**

* *Έντυπο ΣΔΕ ΤΑΑ Δ7\_Ε1 Δελτίο Επίτευξης Οροσήμων και Στόχων Έργου*
* *Έντυπο ΣΔΕ ΤΑΑ Δ8\_Ε1 Σχέδιο Σύμβασης Ανεξάρτητου Ελεγκτή*
* *Έντυπο ΣΔΕ ΤΑΑ Δ8\_Ε2-Α\_Λίστα-Ελέγχου-Εξέτασης-Μη-Κρατικών-Ενισχύσεων*
* *Έντυπο ΣΔΕ ΤΑΑ Δ8\_Ε2-Β\_Λίστα-Ελέγχου-Εξέτασης Κρατικών-Ενισχύσεων*
* *Έντυπο ΣΔΕ ΤΑΑ Δ8\_Ε3 Υπόδειγμα Έκθεσης Ελέγχου Ανεξάρτητου Ελεγκτή*
* *Έντυπο ΣΔΕ ΤΑΑ Δ8\_Ε4 Σχέδιο Υπεύθυνης Δήλωσης Ανεξαρτησίας*